b"\n_START_ARTICLE_\nChloracetofenonas\n_START_SECTION_\nSinonimai\n_START_PARAGRAPH_\nSantrumpos ginkluotosiose paj\xc4\x97gose: CN [JAV], O-Salz [Vokietija], CAP [D. Britanija], Grandite [Pranc\xc5\xabzija], ChAF (\xd0\xa5\xd0\x90\xd0\xa4) ir \xc4\x8ceriomucha (\xd0\xa7\xd0\xb5\xd1\x80\xd0\xb5\xd0\xbc\xd1\x83\xd1\x85\xd0\xb0) [TSRS]._NEWLINE_Prekiniai pavadinimai: Tear gas, Mace, Mace CN, Curb, Phaser, \xd0\xbf\xd0\xb5\xd1\x80\xd0\xb5\xd1\x86, \xd0\xb3\xd1\x80\xd0\xb0\xd0\xb6\xd0\xb4\xd0\xb0\xd0\xbd\xd1\x81\xd0\xba\xd0\xb0\xd1\x8f \xd0\xbe\xd0\xb1\xd0\xbe\xd1\x80\xd0\xbe\xd0\xbd\xd0\xb0 ir kt._NEWLINE_Kiti cheminiai pavadinimai: angl. 1-Chloroacetophenone, 2-Chloro-1-phenylethanone, Chloromethyl phenyl ketone, 2-chloro-1-phenylethanone, Phenacylchloride, Phenylchloromethylketone, alpha-Chloroacetophenone.\n_START_SECTION_\nSavyb\xc4\x97s\n_START_PARAGRAPH_\nKambario temperat\xc5\xabroje chloracetofenonas yra balti kristalai, kvepiantys ievomis ir \xc5\xbeydin\xc4\x8diomis obelimis. Techninio grynumo chloracetofenonas b\xc5\xabna nuo \xc5\xa1iaud\xc5\xb3 geltonumo iki pilkos spalvos. Vandenyje prakti\xc5\xa1kai netirpsta, bet gerai tirpsta \xc4\xafprastiniuose organiniuose tirpikliuose\xc2\xa0\xe2\x80\x93 chloralkanuose, anglies disulfide, alifatiniuose alkoholiuose, esteriuose, ketonuose ir benzene. Taip pat tirpsta ir kai kuriose kovin\xc4\x97se nuodingosiose med\xc5\xbeiagose, pvz., iprite, fosgene, chlorpikrine, chlorciane._NEWLINE__NEWLINE_Termi\xc5\xa1kai atsparus, lydosi ir distiliuojasi neskildamas. Atsparus detonacijai.\n_START_SECTION_\nKovinis patvarumas\n_START_PARAGRAPH_\nChloacetofenonas ma\xc5\xbeai lakus, ta\xc4\x8diau jo garai vietov\xc4\x99 paver\xc4\x8dia nepraeinama be dujokauki\xc5\xb3._NEWLINE__NEWLINE_Chloracetofenono tirpalai, priklausomai nuo u\xc5\xbekr\xc4\x97timo tankio, meteorologini\xc5\xb3 ir kit\xc5\xb3 s\xc4\x85lyg\xc5\xb3, vietov\xc4\x97je gali i\xc5\xa1silaikyti valandomis ir dienomis. Chloracetofenono tirpalas chlorpikrine su chloroformo priedu (CNS recept\xc5\xabra) vasar\xc4\x85 mi\xc5\xa1ke i\xc5\xa1silaiko 2 valandas, o \xc5\xbeiem\xc4\x85\xc2\xa0\xe2\x80\x93 iki savait\xc4\x97s; atviroje vietov\xc4\x97je vasar\xc4\x85\xc2\xa0\xe2\x80\x93 apie 1 valand\xc4\x85, o \xc5\xbeiem\xc4\x85\xc2\xa0\xe2\x80\x93 apie 6 valandas.\n_START_SECTION_\nApsinuodijimo po\xc5\xbeymiai\n_START_PARAGRAPH_\nChloracetofenonas\xc2\xa0\xe2\x80\x93 tipi\xc5\xa1kas lakrimatorius. Jis kv\xc4\x97pavimo takus dirgina gerokai ma\xc5\xbeiau negu CS ir OS. Pradeda veikti po 0,5\xe2\x80\x932 min., veikimo trukm\xc4\x97\xc2\xa0\xe2\x80\x93 5\xe2\x80\x9330 min. Simptomai ima dingti po 1\xe2\x80\x932 val. Buvimas CN debesyje daugiau kaip 5 min. laikomas pavojingu._NEWLINE_Akys. A\xc5\xa1arojimas ir a\xc5\xa1trus skausmas. \xc4\xae akis patek\xc4\x99s tirpalas gali nudeginti ir sukelti ragenos drumstum\xc4\x85, susilpninti reg\xc4\x85._NEWLINE_Kv\xc4\x97pavimo takai. Dilg\xc4\x8diojimas nosyje, lengvas deginimas gerkl\xc4\x97je. Nuo didel\xc4\x97s koncentracijos\xc2\xa0\xe2\x80\x93 i\xc5\xa1skyros i\xc5\xa1 nosies, skausmas gerkl\xc4\x97je, galimas apsunkintas kv\xc4\x97pavimas, kosulys._NEWLINE_Oda. Dirginantis veikimas, susidaro p\xc5\xabsl\xc4\x97s, pana\xc5\xa1ios \xc4\xaf nudegimo. Labiau veikia dr\xc4\x97gn\xc4\x85 od\xc4\x85. C\n_START_SECTION_\nRiau\xc5\xa1i\xc5\xb3 mal\xc5\xa1inimo ginklas\n_START_PARAGRAPH_\nChloroacetofenonas buvo i\xc5\xa1tirtas anksti, bet Pirmajame ir Antrajame pasauliniuose karuose jo nenaudojo. Buvo naudojamas JAV kariuomen\xc4\x97s Vietnamo kare. D\xc4\x97l didelio toksi\xc5\xa1kumo beveik visai i\xc5\xa1stumtas i\xc5\xa1 vartosenos ma\xc5\xbeiau pavojingo lakrimatoriaus CS._NEWLINE_CN vis tiekiamas sukarintoms ir policijos paj\xc4\x97goms aerozolio balion\xc4\x97liuose, kurie vadinami Mace ('buo\xc5\xbe\xc4\x97') arba Tear gas ('a\xc5\xa1arin\xc4\x97s dujos'). J\xc4\xaf i\xc5\xa1stumia pipirinis pur\xc5\xa1kalas (angl. pepper spray, kuris spar\xc4\x8diau paveikia ir grei\xc4\x8diau sklinda negu CN._NEWLINE__NEWLINE_Pavadinimas Mace paplito tod\xc4\x97l, kad pirmasis JAV gamintojas, gamin\xc4\x99s CN aerozolinius balion\xc4\x97lius, \xc5\xa1\xc4\xaf \xc5\xbeod\xc4\xaf panaudojo kaip prekin\xc4\xaf pavadinim\xc4\x85. V\xc4\x97liau \xc5\xbeodis Mace tapo bendru a\xc5\xa1arinio veikimo aerozolini\xc5\xb3 balion\xc4\x97li\xc5\xb3 pavadinimu._NEWLINE_Chloracetofenonas kaip ir CS dirgina burnos, nosies, aki\xc5\xb3, trach\xc4\x97jos ir bronch\xc5\xb3 gleivines. Jo poveikis gali sukelti nualpim\xc4\x85, pusiausvyros ir orientacijos praradim\xc4\x85. Re\xc4\x8diau pasirei\xc5\xa1kia odos sudirginimai ir alerginis dermatitas._NEWLINE_Didesn\xc4\x97s koncentracijos pa\xc5\xbeeid\xc5\xbeia ragenos epitel\xc4\xaf, sukelia jungin\xc4\x97s i\xc5\xa1burkim\xc4\x85. \xc5\xbdinomi bent penki atvejai, kai CN paveikti \xc5\xbemon\xc4\x97s mir\xc4\x97 nuo plau\xc4\x8di\xc5\xb3 pa\xc5\xbeeidim\xc5\xb3 ir/ar asfiksijos."